ПРИЈЕДЛОГ

На основу члана 39. став 2. тачка 2. и 37. Закона о локалној самоуправи („Службени гласник Републике Српске“, број: 97/16 , 36/19) и члана 71. и члана 90. став 3. Статута Града Бијељина (,,Службени гласник Града Бијељина“, број: 9/2017), а у вези са чланом 3. Закона о предшколском васпитању и образовању („Службени гласник Републике Српске“, број: 79/15 и 63/20) Скупштина Града Бијељина на\_\_\_ сједници одржаној дана \_\_\_\_\_\_\_\_\_\_\_ д о н о с и:

**О Д Л У К У**

**О КРИТЕРИЈУМИМА И ПОСТУПКУ РАСПОДЈЕЛЕ СРЕДСТАВА ИЗ БУЏЕТА ГРАДА БИЈЕЉИНА НАМЈЕЊЕНИХ ЗА СУБВЕНЦИОНИСАЊЕ ПРЕДШКОЛСКОГ ВАСПИТАЊА И ОБРАЗОВАЊА**

ОПШТА ОДРЕДБА

Члан 1.

Овом Одлуком се утврђују критеријуми, начин и поступак расподјеле средстава из буџета Града Бијељина намјењених за субвенционисање предшколског васпитања и образовања.

КРИТЕРИЈУМИ ЗА СУБВЕНЦИОНИСАЊЕ

Члан 2.

Средства планирана у буџету Града за субвенционисање предшколског васпитања и образовања, дозначаваће се као субвенција за боравак дјеце предшколског узраста у приватним предшколским установама (вртићи), играоницама и клубовима на подручју Града Бијељина.

Члан 3.

Право кандидовања за учешће у расподјели средстава, у складу са Одлуком, имају вртићи, играонице и клубови, којима су оснивачи физичка и правна лица и која су регистрована у складу са законом о предшколском васпитању и образовању.

Активности и програми вртића, играоница и клубова морају бити реализоване на подручју Града те да истовремено задовољавају потребе корисника наведених у члану 2.

ИЗНОС СРЕДСТАВА ЗА СУБВЕНЦИОНИСАЊЕ

Члан 4.

Субвенционисање ће се вршити мјесечно у износу од 10,00 КМ на основу броја дјеце предшколског узраста који похађа вртиће, играонице и клубове, а у складу са расположивим буџетским средствима.

2.

УТВРЂИВАЊЕ БРОЈА И ПОСТУПКА ЗА СУБВЕНЦИОНИСАЊЕ

Члан 5.

Обраду података и провођење поступка расподјеле средстава врши надлежно одјељење Градске управе Града Бијељина, на основу достављених спискова о стварном стању броја дјеце предшколског узраста који похађају вртиће, играонице и клубове, на чије се рачуне врши дозначавање средстава предвиђених за субвенционисање.

Спискове дјеце предшколског узраста, вртићи, играонице и клубови достављају најкасније до краја текућег мјесеца за који се субвенција дозначава.

Породицама дјеце која остварују право на субвенцију, умањује се износ за наплату од стране установе коју дијете похађа,за износ уплаћених средстава по основу субвенције у складу са овом Одлуком.

РЕГУЛИСАЊЕ ОДНОСА

Члана 6.

Градоначелник Града Бијељина ће са руководиоцима предшколских установа које изразе спремност за сарадњу доставити уредну документацију, потписати уговор којим ће се регулисати услови, начин, рокови исплате, намјенско кориштење средстава и извјештавање о утрошку истих.

Вртићи, играонице и клубови поред спискова дјеце, корисника услуга, имају обавезу да ресорном одјељењу доставе и копију документације, уколико одјељење не располаже са истом.

Члан 7.

Корисници средстава из предходног члана ове Одлуке имају обавезу да ресорно одјељење уредно обавјештавају о насталим промјенама везаним за промену броја дјеце на које се субвенције односе.

ОБЕЗБЈЕЂЕЊЕ СРЕДСТАВА У БУЏЕТУ

Члан 8.

Средства за субвенционисање боравка дјеце предшколског узраста у вртићима, играоницама и клубовима обезбјеђују се у буџету Града - буџетска ставка „Субвенције родитељима за боравак дјеце у приватним вртићима“, економски код 416100.

Дозначење средства врши се у складу са расположивим средствима и календаром исплате за кориснике буџетских средстава.

3.

Члан 9.

Надзор над предатом документацијом у вези провођења поступка субвенције боравка дјеце у приватним предшколским установама врши надлежно одјељење Градске управе Града Бијељина.

ЗАВРШНЕ ОДРЕДБЕ

Члан 11.

Ова Одлука ступа на снагу осмог дана од дана објављивања у „Службеним гласнику Града Бијељина“.

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: 01-022- /21 |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум, 2021. године |  |  |
|  |  | Александар Ђурђевић |
|  |  |  |

**О Б Р А З Л О Ж Е Њ Е**

**УЗ ПРИЈЕДЛОГ ОДЛУКЕ О КРИТЕРИЈУМИМА И ПОСТУПКУ РАСПОДЈЕЛЕ СРЕДСТАВА ИЗ БУЏЕТА ГРАДА БИЈЕЉИНА НАМЈЕЊЕНИХ ЗА СУБВЕНЦИОНИСАЊЕ ПРЕДШКОЛСКОГ ВАСПИТАЊА И ОБРАЗОВАЊА**

**I ПРАВНИ ОСНОВ**

Основ за доношење Одлуке о критеријумима и поступку расподјеле средстава из буџета града Бијељина намјењених за субвенционисање предшколског васпитања и образовања је садржан у:

- у члану 39 став 2. тачка 2. Закона о локалној самоуправи („Службени гласник Републике Српске“, број 97/16 и 36/19) којим је прописано да у смислу овог закона, Скупштина има сљедеће надлежности доноси одлуке и друге опште акте и даје њихово аутентично тумачење, а тачком 37. истог члана је прописано да врши и друге послове утврђене законом и статутом,

- у члана 39. став 2. тачка 2. Статута Града Бијељина („Службени гласник Града Бијељина“, број 8/13 и 27/13) којим је прописано да у оквиру свог дјелокруга, Скупштина Града доноси одлуке и друга општа акта и даје њихово аутентично тумачење, а тачком 43. истог члана је прописано да врши и друге послове утврђене законом и овим статутом,

- а у вези са чланом 3. Закона о предшколском васпитању и образовању („Службени гласник Републике Српске“, број 79/15 и 63/20) којим је прописано да предшколско васпитање и образовање је дјелатност од општег интереса која обухвата васпитање и образовање дјеце предшколског узраста. (став 1.) - Програм предшколског васпитања и образовања обавља се у предшколским установама, основним школама, школама за дјецу са сметњама у развоју и центрима за социјални рад у неразвијеним и изразито неразвијеним јединицама локалне самоуправе у којима не постоје предшколске установе, те установама социјалне заштите у којима су смјештена дјеца без родитељског старања. (став 2.) - У оквиру дјелатности предшколског васпитања и образовања обезбјеђују се једнаки услови и прилике у остваривању права дјеце на васпитање и образовање за добробит њиховог физичког и менталног здравља и сигурности без обзира на пол, способности, социјално-економски статус и стил живота породице, културно, етничко, национално и вјерско насљеђе, као и за остваривање програма, зависно од потреба и интереса дјеце предшколског узраста. (став 3.)

**II РАЗЛОЗИ ЗА ДОНОШЕЊЕ ОДЛУКЕ**

Град Бијељина је обавезан да своје ресурсе и активности усмјери према дјеци предшколског узраста, финансијски помажући приватне предшколске установе, клубове за дјецу и играонице, а тиме уједно доприноси повећању степена обухвата дјеце.

**III ФИНАНСИЈСКА СРЕДСТВА**

За спровођење ове Одлуке финансијска средства су обезбјеђена у буџету.

**О Б Р А Ђ И В А Ч:**

ОДЈЕЉЕЊЕ ЗА ДРУШТВЕНЕ ДЈЕЛАТНОСТИ

П.О. ГРАДОНАЧЕЛНИКА

**Градоначелник Града Бијељина утврдио је ПРИЈЕДЛОГ ОДЛУКЕ О КРИТЕРИЈУМИМА И ПОСТУПКУ РАСПОДЈЕЛЕ СРЕДСТАВА ИЗ БУЏЕТА ГРАДА БИЈЕЉИНА НАМЈЕЊЕНИХ ЗА СУБВЕНЦИОНИСАЊЕ ПРЕДШКОЛСКОГ ВАСПИТАЊА И ОБРАЗОВАЊА,** **те га прослеђује Скупштини Града Бијељина на претрес и усвајање.**

**ГРАДОНАЧЕЛНИК ГРАДА БИЈЕЉИНА**

**Љубиша Петровић**