На основу чланa 40. став 1. Закона о уређењу простора и грађењу („Службени гласник Републике Српске“, број: 40/13, 106/15, 3/16 и 84/19), члана 39. став 2. тачка 37. Закона о локалној самоуправи („Службени гласник Републике Српске“, број: 97/16) и члана 39. став 2. тачка 43. Статута Града Бијељина („Службени гласник Града Бијељина“, број: 9/17), Скупштина града Бијељина на својој \_\_\_\_сједници одржаној дана \_\_\_\_\_ 2021. године, донијела је

**О Д Л У К У**

**О ПРИСТУПАЊУ ИЗРАДИ РЕГУЛАЦИОНОГ ПЛАНА „ДАШНИЦА 1“**

**У БИЈЕЉИНИ**

Члан 1.

Овом Одлуком приступа се изради Регулационог плана „Дашница 1“ у Бијељини, (у даљем тексту: План).

Члан 2.

1. Граница обухвата Плана на сјеверозападној страни прати саобраћајницу, односно улице Цара Уроша и Сремска, од раскршћа улица Цара Уроша и Незнаних јунака на сјеверозападу па до раскршћа улица Сремска и Душана Барањина на сјевероистоку. Од раскршћа улица Сремска и Душана Барањина граница се на сјевероисточној страни обухвата спушта у правцу југоистока пратећи Улицу Душана Барањина (уз канал Дашницу) у цијелој дужини ове улице све до раскршћа са Улицом незнаних јунака на југозападној страни обухвата. Од раскршћа улица Душана Барањина и Незнаних јунака на југозападној страни обухвата граница се ломи у правцу сјеверозапада пратећи Улицу незнаних јунака све до раскршћа са Улицом Сремска (раскршће „код дуда“), гдје се и затвара обухват Плана.
2. Обухват Плана има укупну површину од 27,90 hа.

Члан 3.

Период за који се утврђују плански параметри је до 2031. године.

Члан 4.

1. Смјернице за израду Плана: План је неопходно израдити у свему према одредбама Закона о уређењу простора и грађењу („Службени гласник Републике Српске“, број 40/13, 106/15, 3/16 и 84/19), (у даљем тексту: Закон), подзаконским актима донесеним на основу овог закона, те другим прописима релевантним за планирање и уређење простора (који се односе на: саобраћај, снабдјевање енергијом, снадбјевање водом, телекомуникације, заштиту од природних непогода, заштиту природе, заштиту воде, ваздуха, пољопривредног и шумског земљишта, природних вриједности, културних добара и сл.).
2. Носилац израде дужан је обезбједити усаглашеност Плана са одговарајућим планом вишег реда, тј. Урбанистичким планом града Бијељина.

Члан 5.

Рок за израду планског документа је 180 дана од дана потписивања уговора са носиоцем израде Плана.

Члан 6.

План треба да садржи све елементе прописане чланом 35. Закона, другим законима, као и елементе прописане чланом 152. и 153. Правилника о начину израде, садржају и формирању докумената просторног уређења („Службени гласник Републике Српске“, број: 69/13).

Члан 7.

1. Одјељење за просторно уређење као носилац припреме утврђује нацрт плана, као и мјесто, вријеме и начин излагања нацрта на јaвни увид.
2. Нацрт Плана биће стављен на јавни увид у трајању од 30 дана.
3. О мјесту, времену и начину излагања нацрта плана на јавни увид, јавност и власници непокретнопсти на подручју за које се доноси овај план, биће обавијештени путем огласа, који се објављује у најмање два средства јавног информисања, осам дана прије почетка јавног увида и и 15 дана од почетка излагања нацрта плана на јавни увид.
4. Нацрт Плана излаже се на јавни увид у складу са одредбама члана 47. Закона.
5. Носилац израде обавезан је да размотри све примједбе, приједлоге и мишљења који су достављени током јавног увида и да о њима заузме став прије утврђивана приједлога плана, те да образложен став у писаној форми достави носиоцу припреме плана и лицима која су доставила приједлоге, примједбе и мишљења на нацрт.
6. Став носиоца израде плана о примједбама, приједлозима и мишљењима, разматра се на јавној расправи, на коју се позивају представници носиоца припреме плана, носиоца израде плана, представници органа и правних лица из члана 42. став 3. Закона и чланови савјета плана.
7. Јавна расправа из претходног става мора се организовати у року од 30 дана од дана затварања јавног увида. Јавној расправи могу присуствовати сва заинтересована лица.
8. Носилац припреме објављује позив за јавну расправу, у најмање једном дневном листу доступном на територији цијеле Републике, три дана прије и на дан одржавања расправе.
9. Уколико се приједлог планског документа, на основу прихваћених примедаба и мишљења, пристиглих у току јавног увида, значајно разликује од нацрта документа, носилац припреме дужан је да организује поново јавни увид.
10. Поновни јавни увид спровешће се у складу са чланом 49. Закона.
11. Након одржане јавне расправе из члана 48. став 4. Закона, носилац припреме утврђује приједлог Плана који се доставља Скупштини града Бијељина на усвајање.

Члан 8.

Финансијска средства потребна за израду Плана обезбјеђују се из буџета Града Бијељина.

Члан 9.

Носилац израде Плана биће правно лице које има одговарајућу лиценцу за израду ове врсте докумената просторног уређења чији избор се врши у складу са прописима о јавним набавкама.

Члан 10.

Носилац припреме Плана је Одјељење за просторно уређење Градске управе Бијељина.

Члан 11.

Ступањем на снагу ове Одлуке престаје да важи Одлука о приступању изради измјене Регулационог плана „Дашница 1“ у Бијељини („Службени гласник Града Бијељина“, број: 9/19).

Члан 12.

Ова одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: 01-022- /21 |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум, 2021. године |  |  |
|  |  | Александар Ђурђевић |
|  |  |  |

**ОБРАЗЛОЖЕЊЕ**

**ПРАВНИ ОСНОВ ЗА ДОНОШЕЊЕ ОДЛУКЕ**

Чланом 39. став 2. тачка 37. Закона о локалној самоуправи (,,Службени гласник Републике Српске“, број 97/16) је прописано да је Скупштина локалне самоуправе надлежна да врши и друге послове утврђене законом и статутом.

Чланом 40. став 1., а у вези са чланом 38. став 2. Закона о уређењу простора и грађењу („Службени гласник Републике Српске“, број 40/13, 106/15, 3/16 и 84/19) је прописано да Одлуку о приступању изради, односно измјени и допуни документа просторног уређења доноси скупштина јединице локалне самоуправе.

Чланом 39. став 2. тачка 43. Статута Града Бијељина (,,Службени гласник Града Бијељина“, број 9/17) је прописано да у оквиру свог дјелокруга Скупштина града врши и друге послове утврђене законом и овим статутом.

**РАЗЛОЗИ ЗА ДОНОШЕЊЕ ОДЛУКЕ**

Скупштина града Бијељина је дана 25.04.2019. године под бројем 01-022-32/19 донијела Одлуку о приступању изради измјене Регулационог плана „Дашница 1“ у Бијељини.

Такође, Скупштина града Бијељина је рјешењем број\_01-022-33/19 од 28.05.2019. године именовала Савјет за праћење израде измјене Регулационог плана „Дашница 1“ у Бијељини у сљедећем саставу: 1. Мићо Мићић, градоначелник, 2. Миладин Ракић начелник Одјељења за просторно уређење, 3. Ђурђија Ђукић, 4. Мирјана Јездић, 5. Вера Панић, 6. Мирсад Изић, 7. Огњен Рашевић, секретар. Рјешењем о измјени рјешења о именовању Савјета за израду измјене Регулационог плана „Дашница 1“ у Бијељини број 01-111-106/20 од 12.10.2020. године, Скупштина града Бијељина је за члана Савјета именовала Драгана Станимировића в.д. начелника Одјељења за просторно уређење умјесто Миладина Ракића. Умеђувремену је преминуо један члан Савјета, Мићо Мићић.

Чланом 43. став 3. Закона о уређењу простора и грађењу је прописано да се Савјет плана формира у року од 30 дана од ступања на снагу одлуке о приступњу изради, односно измјени или допуни документа, на рок док се тај документ не донесе.

Доношењем рјешења о измјени рјешења о именовању Савјета за израду измјене Регулационог плана „Дашница 1“ у Бијељини и именовањем Драгана Станимировића умјесто Миладина Ракића учињена је повреда горе наведене одредбе закона јер је у току израде плана именован члан Савјета након протека рока од 30 дана. Именовање члана Савјета умјесто досадашњег члана Мића Мићића представљало би потврду већ учињене повреде закона и опасност за утврђивање несагласности одлуке о усвајању плана са Уставом Републике Српске и Законом о уређењу простора и грађењу од стране Уставног суда Републике Српске.

Чланом 190. став 2. Закона о уређењу простора и грађењу је прописано да се спроведбени документи просторног уређења који су на снази у вријеме ступања на снагу овог закона примјењују до доношења нових спроведбених докумената према одредбама овог закона, ако нису у супротности са документима просторног уређења вишег реда који су у међувремену донесени.

Након усвајања Урбанистичког плана града Бијељина (,,Службени гласник Града Бијељина“, број 43/20), као плана вишег реда, неопходно је са истим спроведбене документе просторног уређења (у овом случају Регулациони план „Дашница 1“ у Бијељини из 2010. године) ускладити.

Из горе наведених разлога приступило се изради нове Одлуке о приступању изради Регулационог плана „Дашница 1“ у Бијељини.

**ФИНАНСИЈСКА СРЕДСТВА**

Финансијска средства потребна за доношење ове одлуке обезбјеђена су буџетом Града Бијељина.

П.О. ГРАДОНАЧЕЛНИКА

Владо Работа, дипл. правник

ГРАДОНАЧЕЛНИК

\_\_\_\_\_\_\_\_\_\_\_\_\_\_\_\_\_

Љубиша Петровић